title: Regulamentul de punere în aplicare (UE) nr. 290/2014 al Comisiei din 21 martie 2014 privind autorizarea unui preparat de endo-1,4-beta-xilanază și endo-1,3(4)-beta-glucanază produse de Talaromyces versatilis sp. nov. IMI CC 378536 ca aditiv furajer pentru păsări de curte, purcei înțărcați și porci pentru îngrășare și de modificare a Regulamentelor (CE) nr. 1259/2004, (CE) nr. 943/2005, (CE) nr. 1206/2005 și (CE) nr. 322/2009 (titularul autorizației Adisseo France S.A.S.)  Text cu relevanță pentru SEE

text:
               22.3.2014

               RO

               Jurnalul Oficial al Uniunii Europene

               L 87/84

      REGULAMENTUL DE PUNERE ÎN APLICARE (UE) NR. 290/2014 AL COMISIEI

   din 21 martie 2014
   privind autorizarea unui preparat de endo-1,4-beta-xilanază și endo-1,3(4)-beta-glucanază produse de Talaromyces versatilis sp. nov. IMI CC 378536 ca aditiv furajer pentru păsări de curte, purcei înțărcați și porci pentru îngrășare și de modificare a Regulamentelor (CE) nr. 1259/2004, (CE) nr. 943/2005, (CE) nr. 1206/2005 și (CE) nr. 322/2009 (titularul autorizației Adisseo France S.A.S.)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

               (2)

               Un preparat de endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6 produse de Penicillium funiculosum IMI SD 101 a fost autorizat pe termen nelimitat în conformitate cu Directiva 70/524/CEE ca aditiv furajer pentru pui pentru îngrășare prin Regulamentul (CE) nr. 1259/2004 al Comisiei (3); pentru găini ouătoare și curcani pentru îngrășare prin Regulamentul (CE) nr. 943/2005 al Comisiei (4); pentru porci pentru îngrășare prin Regulamentul (CE) nr. 1206/2005 al Comisiei (5); și pentru rațe pentru îngrășare și purcei înțărcați prin Regulamentul (CE) nr. 322/2009 al Comisiei (6). Preparatul respectiv a fost ulterior înscris în registrul aditivilor furajeri ca produs existent, în conformitate cu articolul 10 alineatul (1) litera (b) din Regulamentul (CE) nr. 1831/2003.

               (3)

               În conformitate cu articolul 10 alineatul (2) din Regulamentul (CE) nr. 1831/2003 coroborat cu articolul 7 din respectivul regulament, s-a depus o cerere pentru reevaluarea preparatului respectiv de endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6 produse de Talaromyces versatilis sp. nov. IMI CC 378536 (anterior Penicillium funiculosum IMI SD 101), ca aditiv furajer pentru pui, curcani și rațe pentru îngrășare, găini ouătoare, purcei înțărcați, porci pentru îngrășare și, în conformitate cu articolul 7 din regulamentul menționat, pentru o nouă utilizare la toate speciile majore și minore de păsări de curte, cu solicitarea ca aditivul să fie clasificat în categoria „aditivi zootehnici”. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.

               (4)

               Autoritatea Europeană pentru Siguranța Alimentară (denumită în continuare „autoritatea”) a concluzionat în avizul său din 10 iulie 2013 (7) că, în condițiile de utilizare propuse, preparatul de endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6 produse de Talaromyces versatilis sp. nov. IMI CC 378536 nu are un efect advers asupra sănătății animale, a sănătății umane sau asupra mediului și că acesta are potențialul de a afecta în mod favorabil performanțele animalelor la puii și curcanii pentru îngrășare, găinile ouătoare, purceii înțărcați și porcii pentru îngrășare. Întrucât modul de acțiune poate fi considerat ca fiind similar în cazul tuturor păsărilor de curte, această concluzie poate fi extrapolată la rațe, bibilici, prepelițe, gâște, fazani și porumbei. Autoritatea nu consideră că sunt necesare cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în furaje, prezentat de laboratorul de referință înființat în temeiul Regulamentului (CE) nr. 1831/2003.

               (5)

               Evaluarea preparatului de endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6 produse de Talaromyces versatilis sp. nov. IMI CC 378536 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată, astfel cum este specificat în anexa la prezentul regulament.

               (6)

               În urma acordării unei noi autorizații în temeiul Regulamentului (CE) nr. 1831/2003, Regulamentele (CE) nr. 1259/2004, (CE) nr. 943/2005, (CE) nr. 1206/2005 și (CE) nr. 322/2009 ar trebui să fie modificate în consecință.

               (7)

               Deoarece niciun motiv de siguranță nu impune aplicarea imediată a modificărilor condițiilor de autorizare, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

               (8)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Autorizare
   Preparatul menționat în anexă, aparținând categoriei „aditivi zootehnici” și grupului funcțional „promotori de digestibilitate”, este autorizat ca aditiv pentru hrana animalelor în condițiile prevăzute în anexa respectivă.
   Articolul 2
   Modificări ale Regulamentului (CE) nr. 1259/2004
   Regulamentul (CE) nr. 1259/2004 se modifică după cum urmează:

               1.

               Articolul 2 se înlocuiește cu următorul text:
               „Articolul 2
               Preparatele aparținând grupei «enzime», astfel cum este prevăzut în anexele III, V și VI, se autorizează pe termen nelimitat ca aditivi în hrana animalelor, în conformitate cu condițiile stabilite în anexele respective.”

               2.

               Anexa IV se elimină.

         Articolul 3
   Modificări ale Regulamentului (CE) nr. 943/2005
   În anexa II la Regulamentul (CE) nr. 943/2005, rubrica E 1604, endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6, se elimină.
   Articolul 4
   Modificări ale Regulamentului (CE) nr. 1206/2005
   În anexa la Regulamentul (CE) nr. 1206/2005, rubrica E 1604, endo-1,4-beta-xilanază EC 3.2.1.8 și endo-1,3(4)-beta-glucanază EC 3.2.1.6, se elimină.
   Articolul 5
   Modificări ale Regulamentului (CE) nr. 322/2009
   Articolul 3 și anexa III din Regulamentul (CE) nr. 322/2009 se elimină.
   Articolul 6
   Măsuri tranzitorii
   Preparatul specificat în anexă și furajele care conțin acest preparat, care sunt produse și etichetate înainte de 11 octombrie 2014 în conformitate cu normele aplicabile înainte de 11 aprilie 2014, pot continua să fie introduse pe piață și utilizate până la epuizarea stocurilor existente.
   Articolul 7
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 martie 2014.

            Pentru Comisie

            Președintele

         José Manuel BARROSO

      (1)  JO L 268, 18.10.2003, p. 29.

      (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

      (3)  Regulamentul (CE) nr. 1259/2004 al Comisiei din 8 iulie 2004 privind autorizarea permanentă a anumitor aditivi deja autorizați pentru hrana animalelor (JO L 239, 9.7.2004, p. 8).

      (4)  Regulamentul (CE) nr. 943/2005 al Comisiei din 21 iunie 2005 privind autorizarea permanentă a anumitor aditivi în hrana animalelor (JO L 159, 22.6.2005, p. 6).

      (5)  Regulamentul (CE) nr. 1206/2005 al Comisiei din 27 iulie 2005 privind autorizarea permanentă a anumitor aditivi din hrana animalelor (JO L 197, 28.7.2005, p. 12).

      (6)  Regulamentul (CE) nr. 322/2009 al Comisiei din 20 aprilie 2009 privind autorizarea permanentă a anumitor aditivi din hrana animalelor (JO L 101, 21.4.2009, p. 9).

      (7)  EFSA Journal 2013; 11(7):3321.

      ANEXĂ

                  Număr de identificare al aditivului

                  Numele titularului autorizației

                  Aditiv

                  Compoziție, formulă chimică, descriere, metodă analitică

                  Specie sau categorie de animale

                  Vârsta maximă

                  Conținut minim

                  Conținut maxim

                  Alte dispoziții

                  Sfârșitul perioadei de autorizare

                  Unități de activitate/kg de furaj complet cu un conținut de umiditate de 12 %

                     Categoria aditivilor zootehnici. Grup funcțional: promotori de digestibilitate

                  4a1604i

                  Adisseo France S.A.S.

                  endo-1,3(4)-beta-glucanază
                  EC 3.2.1.6
                  endo-1,4-beta-xilanază
                  EC 3.2.1.8

                                 Compoziția aditivului

                              Preparat de endo-1,3(4)-beta-glucanază și endo-1,4-beta-xilanază produse de Talaromyces versatilis sp. nov. IMI CC 378536 cu o activitate minimă:

                                          —

                                          forma solidă: endo-1,3(4)-beta-glucanază 30 000 UV (1)/g și endo-1,4-beta-xilanază 22 000 UV/g;

                                          —

                                          forma lichidă: activitatea endo-1,3(4)-beta-glucanazei de 7 500 UV/ml și activitatea endo-1,4-beta-xilanazei de 5 500 UV/ml.

                                 Caracterizarea substanței active

                              endo-1,4-beta-xilanază și endo-1,3(4)-beta-glucanază produse de Talaromyces versatilis sp. nov. IMI CC 378536

                                 Metoda analitică
                                  (2)

                              Pentru cuantificarea activității endo-1,3(4)-beta-glucanazei:

                                          —

                                          metodă viscozimetrică bazată pe reducerea viscozității produse de acțiunea endo-1,3(4)-beta-glucanazei asupra substratului cu conținut de glucan (betaglucan din orz) la pH = 5,5 și 30 °C.

                                    Pentru cuantificarea activității endo-1,4-beta-xilanazei:

                                          —

                                          metodă viscozimetrică bazată pe reducerea viscozității produse de acțiunea endo-1,4-beta-xilanazei asupra substratului cu conținut de xilan (arabinoxilan din grâu).

                  Toate speciile de păsări de curte
                  Purcei
                  (înțărcați)
                  Porci pentru îngrășare

                  —

                  endo-1,3(4)-beta-glucanază 1 500 UV
                  endo-1,4-beta-xilanază: 1 100 UV

                  —

                              1.

                              În instrucțiunile de utilizare a aditivului și a preamestecului se indică condițiile de depozitare și stabilitatea la granulare.

                              2.

                              Se utilizează pentru purcei (înțărcați) de până la aproximativ 35 kg.

                              3.

                              Pentru siguranță: în timpul manipulării, trebuie utilizate măști de protecție respiratorie, ochelari de protecție și mănuși.

                  11 aprilie 2024

         (1)  UV (unitate viscozimetrică) reprezintă cantitatea de enzimă care hidrolizează substratul (betaglucan din orz și, respectiv, arabinoxilan din grâu), reducând viscozitatea soluției, care produce o schimbare a fluidității relative de 1 (unitate adimensională)/min, la 30 °C și pH 5,5.

         (2)  Detaliile privind metodele analitice sunt disponibile la următoarea adresă a laboratorului de referință: http://irmm.jrc.ec.europa.eu/EURLs/EURL_feed_additives/Pages/index.aspx


title: Regulamentul de punere în aplicare (UE) nr. 1248/2014 al Comisiei din 20 noiembrie 2014 de modificare a Regulamentului de punere în aplicare (UE) nr. 776/2014 de fixare a limitei cantitative pentru exporturile de zahăr peste cotă până la sfârșitul anului de comercializare 2014/2015, precum și de abrogare a Regulamentului de punere în aplicare (UE) nr. 1061/2014

text:
               22.11.2014

               RO

               Jurnalul Oficial al Uniunii Europene

               L 335/5

         REGULAMENTUL DE PUNERE ÎN APLICARE (UE) NR. 1248/2014 AL COMISIEI
   din 20 noiembrie 2014
   de modificare a Regulamentului de punere în aplicare (UE) nr. 776/2014 de fixare a limitei cantitative pentru exporturile de zahăr peste cotă până la sfârșitul anului de comercializare 2014/2015, precum și de abrogare a Regulamentului de punere în aplicare (UE) nr. 1061/2014
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 139 alineatul (2) și articolul 144 primul paragraf litera (g),
   având în vedere Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (2), în special articolul 7e coroborat cu articolul 9 alineatul (1),
   întrucât:

               (1)

               În conformitate cu articolul 139 alineatul (1) primul paragraf litera (d) din Regulamentul (UE) nr. 1308/2013, zahărul sau izoglucoza produse într-un an de comercializare în surplus față de cota menționată la articolul 136 din respectivul regulament pot fi exportate numai într-o limită cantitativă care urmează să fie fixată de Comisie.

               (2)

               Regulamentul (CE) nr. 951/2006 stabilește norme de aplicare detaliate pentru exporturile peste cotă, în special în ceea ce privește eliberarea licențelor de export.

               (3)

               Pentru anul de comercializare 2014/2015, s-a estimat inițial că fixarea la 650 000 de tone echivalent zahăr alb a limitei cantitative pentru exporturile de zahăr peste cotă ar corespunde cererii pieței. Această limită a fost stabilită prin Regulamentul de punere în aplicare (UE) nr. 776/2014 al Comisiei (3). Totuși, potrivit celor mai recente estimări, producția de zahăr peste cotă va atinge 6 200 000 de tone. Prin urmare, trebuie asigurate debușeuri comerciale suplimentare pentru zahărul peste cotă.

               (4)

               Având în vedere că plafonul pentru exporturi al OMC pentru anul de comercializare 2014/2015 nu a fost atins, este oportună creșterea cu 700 000 de tone a limitei cantitative pentru exportul de zahăr peste cotă, pentru a oferi noi posibilități de afaceri producătorilor de zahăr din Uniune.

               (5)

               Regulamentul de punere în aplicare (UE) nr. 776/2014 ar trebui modificat în consecință.

               (6)

               Pentru a permite depunerea de cereri de licențe de export pentru zahărul peste cotă, ar trebui să fie eliminată suspendarea depunerii cererilor prevăzută la articolul 1 alineatul (3) din Regulamentul de punere în aplicare (UE) nr. 1061/2014 al Comisiei (4). Deoarece Regulamentul de punere în aplicare (UE) nr. 1061/2014 a încetat să producă efecte, este oportună abrogarea acestuia.

               (7)

               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,

         ADOPTĂ PREZENTUL REGULAMENT:
   Articolul 1
   La articolul 1 din Regulamentul de punere în aplicare (UE) nr. 776/2014, alineatul (1) se înlocuiește cu următorul text:

      „(1)   Pentru anul de comercializare 2014/2015, limita cantitativă menționată la articolul 139 alineatul (1) primul paragraf litera (d) din Regulamentul (UE) nr. 1308/2013 este de 1 350 000 de tone pentru exporturile fără restituire de zahăr alb peste cotă încadrat la codul NC 1701 99.”

   Articolul 2
   Regulamentul de punere în aplicare (UE) nr. 1061/2014 se abrogă.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 noiembrie 2014.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  JO L 178, 1.7.2006, p. 24.

      (3)  Regulamentul de punere în aplicare (UE) nr. 776/2014 al Comisiei din 16 iulie 2014 de fixare a limitei cantitative pentru exporturile de zahăr și izoglucoză realizate în afara contingentului până la sfârșitul anului de comercializare 2014/2015 (JO L 210, 17.7.2014, p. 11).

      (4)  Regulamentul de punere în aplicare (UE) nr. 1061/2014 al Comisiei din 8 octombrie 2014 de stabilire a unui procentaj unic de acceptare pentru eliberarea de licențe de export, de respingere a cererilor de licențe de export și de suspendare a depunerii de cereri de licențe de export pentru zahăr peste cotă (JO L 293, 9.10.2014, p. 24).


title: Regulamentul de punere în aplicare (UE) nr. 737/2012 al Comisiei din 14 august 2012 privind protecția anumitor stocuri în Marea Celtică

text:
               15.8.2012

               RO

               Jurnalul Oficial al Uniunii Europene

               L 218/8

         REGULAMENTUL DE PUNERE ÎN APLICARE (UE) NR. 737/2012 AL COMISIEI
   din 14 august 2012
   privind protecția anumitor stocuri în Marea Celtică
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (1), în special articolul 45 alineatul (1),
   întrucât:

               (1)

               Conform prevederilor Regulamentului (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (2), politica comună în domeniul pescuitului trebuie să prevadă măsuri coerente privind conservarea, gestionarea și exploatarea resurselor acvatice vii, inclusiv măsuri specifice de reducere a impactului activităților de pescuit asupra ecosistemelor marine și a speciilor nevizate.

               (2)

               Articolul 45 alineatul (1) din Regulamentul (CE) nr. 850/98 prevede că, în cazul în care conservarea populațiilor de organisme marine reclamă întreprinderea unor acțiuni imediate, Comisia poate, în plus față de respectivul regulament sau prin derogare de la acesta, să adopte orice măsuri necesare.

               (3)

               Avizul primit în iunie 2011 de la Consiliul Internațional pentru Explorarea Apelor Maritime (denumit în continuare „ICES”) arată că ratele de aruncare înapoi în mare aferente Mării Celtice sunt mari și în creștere, în special pentru puietul de eglefin și merlan. Aruncarea peștelui înapoi în mare înainte de a se fi reprodus diminuează producția potențială din anii următori și pune, astfel, în pericol sustenabilitatea stocurilor.

               (4)

               Atât flotele care pescuiesc langustină, cât și flotele care folosesc traule de fund și plase pungă pentru a pescui diverși pești cu înotătoare înregistrează niveluri ridicate de capturi de eglefin și de merlan aruncate înapoi în mare din cauza selectivității reduse a uneltelor utilizate. ICES afirmă, de asemenea, că stocul de cod depinde foarte mult de recrutarea de pește și că ar trebui să fie încurajate măsurile tehnice care vizează reducerea capturilor aruncate înapoi în mare. Având în vedere nivelul ridicat de recrutare din perioada recentă atât în ceea ce privește stocurile de eglefin, cât și cele de merlan din Marea Celtică, se preconizează că în acest an aruncarea capturilor înapoi în mare se va înrăutăți. În consecință, ICES recomandă introducerea de urgență a unor măsuri tehnice pentru a crește selectivitatea și a reduce capturile de eglefin, merlan și cod aruncate înapoi în mare.

               (5)

               Este, prin urmare, necesar să se introducă utilizarea panourilor de plasă cu ochiuri pătrate pentru a îmbunătăți selectivitatea uneltelor utilizate prin prisma dimensiunii și pentru a proteja puietul care intră în stoc, menținând, în același timp, un nivel cât mai mare posibil al capturilor de specii țintă. S-a demonstrat că panourile de plasă cu ochiuri pătrate reduc semnificativ mortalitatea prin faptul că le permit peștilor să scape și reprezintă o măsură eficace, care poate fi introdusă imediat.

               (6)

               În octombrie 2011, Consiliul consultativ regional pentru apele de nord-vest (NWWRAC) a emis un aviz conform căruia măsurile tehnice în vigoare în Marea Celtică ar trebui îmbunătățite pentru a reduce capturile aruncate înapoi în mare, în special capturile de eglefin și merlan, impunând utilizarea unui panou de plasă cu ochiuri pătrate poziționat adecvat, de o dimensiune specificată în funcție de tipul uneltelor și de puterea motorului navei.

               (7)

               Prin urmare, pentru conservarea stocurilor de eglefin și merlan din Marea Celtică se impun acțiuni imediate.

               (8)

               Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,

         ADOPTĂ PREZENTUL REGULAMENT:
   Articolul 1
   Domeniu de aplicare
   (1)   Prezentul regulament se aplică navelor de pescuit care acționează cu traule de fund sau plase pungă în diviziunile Consiliului Internațional pentru Explorarea Apelor Maritime (ICES) VIIf, VIIg și în partea din diviziunea VIIj care se întinde la nord de paralela de 50° latitudine nordică și la est de meridianul de 11° longitudine vestică (denumite în continuare „Marea Celtică”), în cazul în care:

               (a)

               traulele de fund și plasele pungă prezintă o dimensiune unică a ochiurilor de plasă mai mare de sau egală cu 100 mm (denumite în continuare „nave TR1”);

               (b)

               traulele de fund și plasele pungă prezintă o dimensiune unică a ochiurilor de plasă mai mare de sau egală cu 70 mm și mai mică de 100 mm (denumite în continuare „nave TR2”); sau

               (c)

               nava care utilizează traule de fund sau plase pungă are o putere a motorului mai mică de 112 kilowați (denumită în continuare „navă de putere mică”).

         (2)   Alineatul (1) nu se aplică navelor de pescuit care utilizează traule laterale.
   Articolul 2
   Măsuri tehnice
   (1)   Prin derogare de la articolul 7 alineatul (1) litera (a) din Regulamentul (CE) nr. 850/98, navelor menționate la articolul 1 li se aplică următoarele măsuri tehnice:

               (a)

               navele TR1 și navele de putere mică trebuie să utilizeze un panou de plasă cu ochiuri pătrate cu o dimensiune a ochiurilor de cel puțin 100 mm;

               (b)

               navele TR2 trebuie să utilizeze un panou de plasă cu ochiuri pătrate cu o dimensiune a ochiurilor de cel puțin 110 mm.

         (2)   Prin derogare de la articolul 7 alineatul (2) litera (a) din Regulamentul (CE) nr. 850/98, panoul de plasă cu ochiuri pătrate, astfel cum este menționat la alineatul (1), trebuie să fie inserat în panoul superior al sacului propriu-zis al traulului. Marginea extremă posterioară a panoului de plasă cu ochiuri pătrate, care este partea cea mai apropiată de parâma sacului, nu trebuie să depășească 9 metri măsurați de la parâma sacului.
   Articolul 3
   Programul observatorilor la bord
   (1)   Fără a aduce atingere Regulamentului (CE) nr. 665/2008 al Comisiei (3), fiecare stat membru ale cărui nave sunt vizate de măsurile tehnice menționate la articolul 2 trebuie să instituie imediat un program al observatorilor la bord care să înregistreze eficacitatea acestor măsuri. În mod concret, programul observatorilor trebuie să estimeze capturile și cantitățile aruncate înapoi în mare de eglefin, merlan și cod cu o precizie de cel puțin 20 %.
   (2)   Statele membre prezintă Comisiei un raport privind selectivitatea uneltelor de pescuit, cuprinzând inclusiv capturile totale și cantitățile aruncate înapoi în mare înregistrate de către navele care fac obiectul programului observatorilor la bord, cel târziu la data de 15 octombrie a fiecărui an în care programul este pus în aplicare.
   Articolul 4
   Intrarea în vigoare și aplicarea
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Articolul 2 se aplică de la 26 septembrie 2012.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 august 2012.

            Pentru Comisie

            Președintele

         José Manuel BARROSO

      (1)  JO L 125, 27.4.1998, p. 1.

      (2)  JO L 358, 31.12.2002, p. 59.

      (3)  JO L 186, 15.7.2008, p. 3.